Reg vir kamp! | Who shall I fear?
« Emmer koue water
Reg vir kamp!
Desember 27, 2009 deur Who Shall I Fear?
Lui na 'n heerlike middagete in Stellenbosch, lê ons voor die TV. Ek dink terug aan 'n week gelede en dit tref my hoe vinnig my liggaam herstel het. 'n Week terug kon ek nie die huis verlaat nie. Was ek onseker of ons vakansierit Suidoos-Kaap moontlik sou wees. Was ek teen die grond oor die harde realiteite om sonder 'n rektum te moet klaarkom. Was ek kwaad en teleurgesteld en hartseer …
Net toe ek dink dis darem ongelooflik hoe vinnig ek herstel, tref die gedagte my: Dis nie EK nie, dis God. Toe ek op my laagste was en nie eens self kon bid nie, het soveel vriende en familie vir my ingetree by Hom. Elzaine vertel hoe sy en Peter op Bloubergstrand gebid het dat daar iets sou wees wat my moet hoop gee. En net 'n bietjie later op dieselfde dag kon ek haar bel met die goeie nuus dat ek al meer as 'n uur kan uithou sonder om die toilet te besoek. Dat ek weer HOOP het! (Sonder dat ek bewus was van hul gebed…)
Dis nou "gory detail', maar my toiletgewoontes het in so 'n mate verbeter binne een week, dat ek weer kans sien vir die ablusiegeriewe by Stormsriviermond se kampterrein. Ek staan nie meer snags op nie, en was vandag net 5 keer in die badkamer. Dis wat ek noem 'n wonderwerk! Ek hoop dat ek nooit sal vergeet nie dat elke klein seëning 'n genadegawe uit God se hand is. Wat ek nie in die minste verdien nie.
En daarom kan ek vandag weer getuig dat God ons WIL genees en ons gebede WIL verhoor. Ons moet net vra. En glo.